बिना अनुमति निजी भूमि से काट दिए 39 पेड़
भास्कर संवाददाता | सोहागपुर
बारंगी गांव में नदी किनारे घनश्याम पिता हरकिशन काछी ने बिना अनुमति के पेड़ों की कटाई करवा दी। लगातार पेड़ काटने के मामले सामने आ रहे है लेकिन प्रशासन की अनदेखी के कारण पेड़ काटने की सिलसिला जारी है। वहीं लगातार 15 दिनों तक कटाई होने के बावजूद भी पटवारी और कोटवार ने इस बात की सूचना प्रशासन को नहीं दी। मीडिया ने जब इस संबंध में एसडीएम से जानकारी ली तो उन्होंने जांच कराकर दोषी के खिलाफ कार्रवाई करने की बात कही।
पटवारी ने नहीं दी सूचना
बारंगी में 15 दिनों से पेड़ों की कटाई की जा रही थी। जिसकी सूचना पटवारी भूपेंद्र सिंह मांझी ने प्रशासन को नहीं दी। इस कारण बारंगी में नदी किनारे निजी भूमि से कई पेड़ काटकर लकड़ी बेच दी गई और प्रशासन को भनक तक नहीं लगी।
पेड़ काटने दिया था ठेका
बारंगी में नदी किनारे घनश्याम पिता हरकिशन काछी का निजी रकबा है। घनश्याम ने पेड़ काटने की अनुमति नहीं ली है। कटाई का ठेका रैगाखेड़े के गुड्डू ठाकुर को 50 हजार रुपए में दिया था। जिसने छोटी आरा मशीन से पेड़ काटे हैं।
सोहागपुर। काटे गए पेड़ के स्थान पर खड़े ठूंठ।
भूमि स्वामी के खिलाफ कार्रवाई होगी
सूचना पर हमने जांच कराई है। कुल 39 पेड़ कटे हैं जिनमें अकोई, बील, बिही, चिरौल, बबूल, बेल एवं अर्जुन प्रजाति शामिल है। बिना अनुमति के पेड़ काटने के मामले में भूमि स्वामी के खिलाफ कार्रवाई की जाएगी। मनोज उपाध्याय, एसडीएम सोहागपुर
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva